Polisiebeampte sedert Sondag vermisMichael van der Watt. Die polisie in die Oos-Kaap is dringend op soek na sers. Michael van der Watt (35) wat Sondag vermis geraak het. Kol. Priscilla Naidu, woordvoerder van die polisie, het gesê Van der Watt is laaste gesien deur ŉ kollega wat hom Sondagoggend ná ŉ nagskof by die huis gaan aflaai het. Van der Watt is as vermis aangemeld deur sy vrou wat nie van hom gehoor het sedert Sondagaand nie. Van der Watt, wat ook ŉ fietsryer is, is ŉ beampte by die Motherwell taktiese reaksie-eenheid. “In dié stadium is alle inligting baie onduidelik en volg die polisie alles op,” het Naidu gesê. Volgens Naidu het bure beweer hulle het Maandagoggend iemand die huis sien verlaat in fietsryklere. Volgens die polisie is Van der Watt se fiets ook vermis maar al sy persoonlike items soos sy selfoon is by die huis. Die polisie se honde-eenheid en die lugvleuel is betrokke by ŉ soektog langs die fietsryroete by Draaifontein, Schoenmakerskop en Groenbossies. Die polisie het enigiemand met inligting gevra om die Kabega Park-polisiestasie te skakel by 041 397 6801/02.